Bonaparte
Store norske leksikon,Historie,Verdens historie og samtidshistorie,Europa,Frankrikes historie
Bonaparte er en fransk-italiensk adelsslekt og et fransk keiserdynasti. De regjerende keiserne fra slekten var Napoleon 1 (keiser i Frankrike fra 1804–1814) og Napoleon 3 (keiser i Frankrike fra 1852–1870). Andre medlemmer av slekten var konger og fyrster i andre europeiske land. Nåværende medlemmer av slekten regner seg som franske tronpretendenter.
Den politiske bevegelsen som arbeider for å gjenopprette familien Bonapartes keiserdømme i Frankrike, kalles bonapartister. Bevegelsen spiller ingen politisk rolle i dag. Slektshistorie Dynastiet var opprinnelig en italiensk adelsslekt, Buonaparte, fra Firenze, som flyttet til Korsica med Gabriele Buonaparte på 1500-tallet. Fra Gabriele Buonaparte nedstammer regjeringsassessor Carlo Maria Buonaparte (1746–1785), som var gift med Maria Letizia de' Ramolini (1750–1836), kalt «Madame Mère». Deres barn var:  Joseph Bonaparte (1768–1844), konge av Spania  Napoleon 1 (1769–1821), keiser av Frankrike  Lucien Bonaparte (1775–1840), fyrste av Canino  Marie Anne Elisa Bonaparte (1777–1820), storhertuginne av Toscana, gift med fyrst Felice Pasquale Bacciocchi  Louis Bonaparte (1778–1846), konge av Holland  Carlotta Marie Pauline («Paulette») Bonaparte (1780–1825), hertuginne av Guastalla, gift med fyrst Camillo Borghese   Maria Annunziata Caroline Bonaparte (1782–1839), gift med Joachim Murat, konge av Napoli  Jérôme Bonaparte (1784–1860), konge av Westfalen   Sønn av keiser Napoleon 1 var prins François Charles Joseph (1811–1832), kalt «Napoleon 2». Han var konge av Roma og hertug av Reichstadt.Barna til Lucien Bonaparte fikk i 1852 tittelen prinser av den keiserlige familie, men uten å oppnå arverett til keisertronen. Hans sønner var prins Charles Lucien Jules Laurent Bonaparte (1803–1857), språkforskeren prins Louis Lucien Bonaparte (1813–1891) og prins Pierre Napoléon Bonaparte. Sønner av førstnevnte var prins Joseph Bonaparte (1824–1865), kardinal prins Lucien Bonaparte (1828–1895) og prins Napoleon Charles Bonaparte (1839–1899). Sønn av prins Pierre Napoléon Bonaparte var boksamleren prins Roland Bonaparte, hvis datter prinsesse Marie Bonaparte i 1907 ble gift med prins Georg av Hellas og Danmark.Sønn av kong Louis av Holland var Charles Louis Napoleon (1808–1873), som i perioden 1852–1870 var keiser av Frankrike med navnet Napoleon 3. Hans sønn var keiserprins Louis Eugène Jean Joseph (1856–1879), som døde uten etterkommere og testamenterte sine krav på kronen til nedenfornevnte prins Napoleon Victor.Sønner av kong Jérôme av Westfalen var prins Jérôme Napoleon Charles Bonaparte (1814–1847) og prins Napoleon Joseph Charles Paul Bonaparte (1822–1891), som fra 1852 var keiserlig prins og arveberettiget til den franske keiserkrone. Sønner av den sistnevnte var tronpretendenten prins Napoleon Victor Bonaparte (1862–1926) og den russiske generalen prins Louis Napoleon Bonaparte (1864–1932). Fra den sistnevnte nedstammer de nåværende tronpretendenter av huset Bonaparte. Les mer i Store norske leksikon Statsoverhoder i Frankrike Frankrikes historie Bonapartister